跂烏詞
作者：柳宗元
朝代：唐

paragraphs: 城上日出羣烏飛，鵶鵶爭赴朝陽枝。
刷毛伸翼和且樂，爾獨落魄今何爲。
無乃慕高近白日，三足妬爾令爾疾。
無乃飢啼走道旁，貪鮮攫肉人所傷。
翹肖獨足下叢薄，口銜低枝始能躍。
還顧泥涂備螻蟻，仰看棟梁防燕雀。
左右六翮利如刀，踊身失勢不得高。
支離無趾猶自免，努力低飛逃後患。